**Lesné hospodárstvo**

Lesy sú rezervoárom biodiverzity, prirodzeným kľúčom pre dosiahnutie klimatickej stability, zásobárňou trvalo sa obnovujúcej ekologickej suroviny (dreva), nositeľom tradičného spôsobu života, ale najmä sú vzácnym prírodným dedičstvom a súčasne lesným bohatstvom, ktoré sme povinní zachovať a odovzdať budúcim generáciám.

Lesné hospodárstvo, ktoré je hlavným prostriedkom pre ochranu a citlivé využívanie lesného bohatstva, zvyšovanie biodiverzity, ochranu klímy a zlepšovanie zdravého rázu krajiny, je aj napriek dôležitosti vyjadrenej v Stratégii EÚ pre lesy do roku 2030 a Stratégii EÚ v oblasti biodiverzity do roku 2030, politicky a spoločensky nedocenené a prechádza v súčasnosti ťažkým obdobím. Preto si vyžaduje výrazne vyššiu pozornosť a intenzívnejšiu podporu zo strany Vlády Slovenskej republiky a Národnej rady Slovenskej republiky, a to vyvážene vo všetkých troch svojich pilieroch: ekonomickom, environmentálnom a sociálnom.

Lesy tak, ako v Európe, ani na Slovensku, nie sú problémom, ktorý treba riešiť. SLOVENSKÉ LESY a na ne naviazaný drevospracujúci priemysel sú príležitosťou a riešením environmentálnych, sociálnych aj ekonomických problémov slovenského vidieka.

* Akceptovať lesné ekosystémy ako prostredie, ktoré zabezpečuje fungovanie viacerých systémov krajiny, nevyhnutných pre život človeka a prispieva k zmierňovaniu zmeny klímy. V tejto súvislosti uznať cielenú starostlivosť o lesy ako predpoklad a záruku ich trvalého udržania, zabezpečenia biodiverzity a života v našej krajine ako jednu zo spoločenských priorít.
* Vytvoriť a implementovať, za účasti širokej odbornej a laickej verejnosti, permanentné národné fórum o krajine a jednotnú nadrezortnú štátnu politiku pre ochranu a trvalo udržateľné využívanie prírodného bohatstva SR, ktorá bude mať dlhodobú platnosť (minimálne do r. 2050) a bude záväzná pre všetky zložky exekutívy (rezorty, úrady, inštitúcie) bez výnimky, určujúcu konsenzuálny verejný záujem pri starostlivosti o krajinu a jej trvalo udržateľné využívanie.
* Integrovať riadiace a exekutívne mechanizmy súvisiace so starostlivosťou o prírodné bohatstvo Slovenska pod jeden samostatný rezort.
* Garantovať zachovanie spravodlivej rovnováhy medzi záujmami vlastníkov lesa a verejnými záujmami.
* Prijať potrebnú legislatívu, aby zákony týkajúce sa správy krajiny a ochrany prírody, boli prijímané ústavnou väčšinou a riadnym legislatívnym procesom.
* Rešpektovať vedecké poznatky uplatňované pri ochrane lesa pred biotickými škodcami. Rozhodnutia o obmedzení alebo zákaze spracovania kalamity v I. až III. stupni ochrany vydávať po posúdení vplyvov rozhodnutia na udržanie priaznivého stavu biotopov okolitých lesov, sociálnych a ekonomických dopadov.
* Bezodkladne prijať moratórium na vyhlasovanie nových chránených území alebo ich zonácie a schvaľovanie programov starostlivosti o chránené územia a vydávanie nových obmedzujúcich rozhodnutí vo vzťahu k využívaniu lesov určených aj na produkciu dreva do vykonania transparentnej revízie existujúcich chránených území vzhľadom na ich celospoločenský význam, ekonomickú krízu, demografický vývoj a potreby obyvateľov Slovenska.
* Prijímať záväzky v ochrane lesov v súlade so smernicami EÚ bez dodatočných slovenských špecifík a záväzkov nad rámec legislatívy EÚ.
* Zaradiť drevo pre jeho univerzálne využitie a schopnosť dlhodobo viazať uhlík medzi strategické suroviny.
* Pripraviť dlhodobú víziu podpory trvalo udržateľného ekonomického systému fungovania lesnícko – drevárskeho sektora, ktorý vo vzájomnej spolupráci prispeje k rozvoju slovenskej ekonomiky, k budovaniu udržateľných spotrebiteľských reťazcov zahŕňajúcich verejné politiky nákupu dreva, obehovú ekonomiku a kaskádové využitie a vytváraniu produktov s vysokou pridanou hodnotou. Zároveň vytvoriť podmienky pre udržanie potenciálu a kapacity slovenských drevospracujúcich firiem, a to ako v prvovýrobe, tak aj vo finalizácii výrobkov na báze dreva.
* Posilniť postavenie odvetvovej ekonomiky. Stanoviť a zabezpečiť politickú akceptáciu finančných nástrojov zodpovedajúcich odporučeným finančným mechanizmom v zmysle Stratégie EÚ pre lesy do roku 2030 a Stratégie EÚ v oblasti biodiverzity do roku 2030.
* Vytvoriť politické a ekonomické podmienky na realizáciu Národného lesníckeho programu SR 2022-2030, a vypracovať výhľad lesného hospodárstva a lesnícko-drevárskeho sektora do roku 2050, vzhľadom na špecifické podmienky dlhovekosti lesných spoločenstiev a komplexnosť cieľov na ne kladené.
* Vytvoriť jednoznačné a všeobecne akceptované postupy pre manažment nelesných pozemkov porastených drevinami a zjednodušiť legislatívne podmienky zakladania priemyselných plantáží rýchlorastúcich drevín ako náhradu za výpadok drevnej suroviny v dôsledku zvyšovania výmery prísne chránených a bezzásahových lesov.